CELEX: 32018D0617
Language: mt
Date: 2018-04-19 00:00:00
Title: Deċiżjoni ta' Implimentazzjoni tal-Kummissjoni (UE) 2018/617 tad-19 ta' April 2018 li tawtorizza lill-Portugall jagħti approvazzjoni biex jidderoga mill-punt (1.1)(b) tal-OPS 1.1100 tal-Anness III tar-Regolament tal-Kunsill (KEE) Nru 3922/91 (notifikata bid-dokument C(2018) 2183)

23.4.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 102/14
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/617
   tad-19 ta' April 2018
   li tawtorizza lill-Portugall jagħti approvazzjoni biex jidderoga mill-punt (1.1)(b) tal-OPS 1.1100 tal-Anness III tar-Regolament tal-Kunsill (KEE) Nru 3922/91
   
      
         (notifikata bid-dokument C(2018) 2183)
      
   
   (It-test bil-Portugiż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 3922/91 tas-16 ta' Diċembru 1991 dwar l-armonizzazzjoni tal-ħtiġijiet tekniċi u proċeduri amministrattivi fil-qasam tal-avjazzjoni ċivili (1), u b'mod partikolari l-Artikolu 8(3) tiegħu,
   Billi:
   
               (1)
            
            
               Il-Portugall innotifika lill-Kummissjoni skont l-Artikolu 8(3) tar-Regolament (KEE) Nru 3922/91 permezz ta' ittra tal-21 ta' Frar 2017, dwar l-intenzjoni tiegħu li jagħti lil NETJETS — Transportes Aéreos, S.A. (minn hawn 'il quddiem: “NETJETS”) approvazzjoni biex jidderoga mill-punt tal-OPS 1.1100(1.1)(b) tal-Anness III tar-Regolament (KEE) Nru 3922/91.
            
         
               (2)
            
            
               Fin-notifika tiegħu, il-Portugall spjega li NETJETS ma jistax jikkonforma mar-rekwiżiti tal-punt tal-OPS 1.1100(1.1)(b) għaliex, sabiex iwettaq operazzjonijiet ta' taxi bl-ajru f'każijiet fejn membru tal-ekwipaġġ ta' NETJETS ikun imissu jibqa' jopera fis-seba' jum konsekuttiv, il-limitu kumulattiv ta' 60 siegħa stabbilit f'dik id-dispożizzjoni jkun intlaħaq u jkun diġà nqabeż waqt li l-membru tal-ekwipaġġ ikun fuq pożizzjonament jew fuq xogħol ieħor. Għaldaqstant, id-deroga prevista testendi l-perjodu massimu totali ta' xogħol fi kwalunkwe sebat ijiem konsekuttivi għal 70 siegħa.
            
         
               (3)
            
            
               Il-Portugall spjega wkoll li, wara li analizza l-valutazzjoni tar-riskju għas-sikurezza ppreżentata minn NETJETS, kif ukoll l-azzjonijiet ta' mitigazzjoni proposti, f'dan il-każ jista' jinkiseb livell ta' sikurezza ekwivalenti għal dak miksub bl-applikazzjoni tal-punt tal-OPS 1.1100(1.1)(b) b'mezzi oħra. Spjega wkoll li l-approvazzjoni prevista tiddependi fuq jekk NETJETS jiħux ċerti miżuri ta' mitigazzjoni, li NETJETS diġà implimenta skont il-punt ORO.FTL.120 tal-Anness III tar-Regolament tal-Kummissjoni (UE) Nru 965/2012 (2).
            
         
               (4)
            
            
               Il-Kummissjoni, bl-għajnuna tal-Aġenzija Ewropea tas-Sikurezza tal-Avjazzjoni, ivvalutat il-livell ta' sikurezza li jirriżulta mid-deroga intenzjonata. Il-Kummissjoni sabet li l-miżura tilħaq livell ta' sikurezza ekwivalenti għal dak miksub bl-applikazzjoni tal-punt tal-OPS 1.1100(1.1)(b), diment li jiġu ssodisfati ċerti kundizzjonijiet, għar-raġunijiet li ġejjin.
            
         
               (5)
            
            
               NETJETS huwa operatur ta' taxis tal-ajru. Għalhekk, ix-xejriet tax-xogħol tal-bdoti tiegħu huma differenti minn dawk ta' bdoti involuti f'tipi oħra ta' operazzjonijiet kummerċjali tat-trasport bl-ajru. Bħala medja, il-bdoti tat-taxis tal-ajru huma soġġetti għal livelli aktar baxxi ta' xogħol f'termini ta' sigħat kumulattivi tat-titjir u ġranet konsekuttivi ta' xogħol. Min-naħa l-oħra, il-pożizzjonament tal-bdoti tat-taxis tal-ajru qabel u wara x-xogħol huwa ferm aktar komuni milli f'tipi oħra ta' operazzjonijiet kummerċjali tat-trasport bl-ajru, fejn tipikament ikun meħtieġ ammont akbar ta' ħin għal standby f'lukanda 'il bogħod mill-bażi tas-servizz u fejn ikun meħtieġ għadd relattivament kbir ta' sigħat għall-ivvjaġġar u l-pożizzjonament. Madankollu, il-livell tal-għeja kumulattiva jkun ogħla wara perjodu ta' xogħol li jinkludi titjira milli matul il-ħin bejn it-titjiriet. Id-deroga intenzjonata tkun tista' tintuża biss għal xogħol ta' pożizzjonament tal-bdoti għall-bidu tal-perjodu estiż ta' mistrieħ għall-irkupru u mhux għall-pożizzjonament bejn żewġ perjodi ta' xogħol ta' titjir.
            
         
               (6)
            
            
               Fir-rigward ta' operatur ta' taxis tal-ajru, jenħtieġ li jkun permess li jidderoga mir-rekwiżiti tal-punt tal-OPS 1.1100(1.1)(b) billi jiġi estiż il-perjodu massimu totali ta' xogħol fi kwalunkwe sebat ijiem konsekuttivi.
            
         
               (7)
            
            
               Madankollu, sabiex jiġi żgurat livell ekwivalenti ta' sikurezza, din id-deroga jenħtieġ li tkun permessa biss skont ċerti limiti u kundizzjonijiet. B'mod partikolari, il-perjodu massimu totali ta' xogħol fi kwalunkwe sebat ijiem konsekuttivi jenħtieġ li jibqa' limitat għal 70 siegħa, is-sigħat supplementari jenħtieġ li jintużaw biss għal xogħol ta' pożizzjonament tal-bdoti kkonċernati għall-bidu tal-perjodu estiż ta' mistrieħ għall-irkupru u l-operatur tat-taxis tal-ajru kkonċernat jenħtieġ li jieħu ċerti miżuri ta' mitigazzjoni, b'mod partikolari bil-ħsieb li jipprevjeni, li jsegwi u li jindirizza kwalunkwe riskji li jistgħu jinqalgħu b'konnessjoni mal-estensjoni.
            
         
               (8)
            
            
               Barra minn hekk, il-valutazzjoni indikat li d-deroga intenzjonata ma tkunx tinvolvi diskriminazzjoni abbażi tan-nazzjonalità tal-applikanti u li debitament tieħu kont tal-ħtieġa li ma tikkawżax distorsjoni tal-kompetizzjoni, billi b'mod partikolari kkunsidrat il-fatt li d-deroga tingħata irrispettivament mill-post tal-istabbiliment jew il-post prinċipali tan-negozju tal-operatur tat-taxis tal-ajru kkonċernat, li l-estensjoni tkun limitata u li l-istess deroga tista' tingħata taħt l-istess kundizzjonijiet lil operaturi ta' taxis tal-ajru oħra rreġistrati fl-Unjoni għall-istess operazzjonijiet.
            
         
               (9)
            
            
               Għaldaqstant, il-Portugall jenħtieġ li jiġi awtorizzat li jagħti l-approvazzjoni lil NETJETS għad-deroga intenzjonata li ġiet notifikata biha l-Kummissjoni, sakemm NETJETS jieħu l-miżuri ta' mitigazzjoni meħtieġa.
            
         
               (10)
            
            
               Skont l-Artikolu 8(3) tar-Regolament (KEE) Nru 3922/91, l-Istati Membri kollha jridu jiġu nnotifikati b'deċiżjoni tal-Kummissjoni li Stat Membru jista' jagħti approvazzjoni għal deroga, u l-Istati Membri kollha jkunu sussegwentement intitolati li japplikaw il-miżura kkonċernata. Għaldaqstant, din id-Deċiżjoni jenħtieġ li tiġi indirizzata lill-Istati Membri kollha u d-deskrizzjoni tad-deroga, kif ukoll il-kundizzjonijiet marbuta magħha, jenħtieġ li jkunu ta' tip li jippermettu lil Stati Membri oħra li japplikaw huma wkoll dik il-miżura meta jsibu ruħhom fl-istess sitwazzjoni, mingħajr il-ħtieġa ta' deċiżjoni ulterjuri mill-Kummissjoni.
            
         
               (11)
            
            
               Il-miżuri previsti f'din id-Deċiżjoni huma skont l-opinjoni tal-Kumitat għas-Sikurezza tal-Ajru,
            
         ADOTTAT DIN ID-DEĊIŻJONI:
   Artikolu 1
   Permezz ta' deroga mill-punt tal-OPS 1.1100(1.1)(b) tal-Anness III tar-Regolament (KEE) Nru 3922/91, il-Portugall jista' jippermetti lill-operatur tat-taxis tal-ajru — NETJETS Transportes Aéreos, S.A. li jestendi l-perjodu massimu totali ta' xogħol fi kwalunkwe sebat ijiem konsekuttivi għal 70 siegħa għax-xogħol ta' pożizzjonament tal-bdoti kkonċernati għall-bidu tal-perjodu estiż ta' mistrieħ għall-irkupru, dment li dan jieħu l-miżuri speċifikati fl-Anness.
   Artikolu 2
   Din id-Deċiżjoni hija indirizzata lir-Repubblika Portugiża.
   
      Magħmul fi Brussell, id-19 ta' April 2018.
      
         
            Għall-Kummissjoni
         
         Violeta BULC
         
            Membru tal-Kummissjoni
         
      
   
   
      (1)  ĠU L 373, 31.12.1991, p. 4.
   
      (2)  Ir-Regolament tal-Kummissjoni (UE) Nru 965/2012 tal-5 ta' Ottubru 2012 li jistabbilixxi rekwiżiti tekniċi u proċeduri amministrattivi relatati mal-operazzjonijiet bl-ajru skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 296, 25.10.2012, p. 1).
   
      ANNESS
      L-operatur ikkonċernat għandu jieħu l-miżuri kollha li ġejjin fir-rigward tal-operazzjonijiet tiegħu imwettqa abbazi tad-deroga:
      
                  1.
               
               
                  Jintegra s-Sistema bijomatematika għall-Evalwazzjoni tal-Għeja tal-Ekwipaġġ tal-Linji tal-Ajru (SAFE) jew mudell ekwivalenti tar-riskju ta' għeja fl-ippjanar tat-titjir tiegħu u fil-limitazzjonijiet tal-ħinijiet tat-titjir u tax-xogħol tal-bdoti tiegħu, sabiex ikunu jistgħu jitbassru u jiġu evitati livelli għolja ta' għeja.
               
            
                  2.
               
               
                  Jistabbilixxi parametri ta' ppjanar u valuri ta' limitu xierqa bil-għan li jiġu analizzati r-rosters tal-ekwipaġġ tat-titjiriet, u jippreżenta l-parametri ta' ppjanar u l-valuri ta' limitu lill-awtorità kompetenti biex din tivvalidahom.
               
            
                  3.
               
               
                  Jipprovdi taħriġ relatat mal-ġestjoni tal-għeja lill-bdoti tiegħu kif imsemmi fil-punt ORO.FTL.250 tar-Regolament tal-Kummissjoni (UE) Nru 83/2014 (1).
               
            
                  4.
               
               
                  Jestendi l-perjodu ta' mistrieħ ta' kull ġimgħa għal 72 siegħa, inkluż żewġt iljieli lokali.
               
            
                  5.
               
               
                  Jimmonitorja kontinwament iż-żieda tal-perjodu totali ta' xogħol tal-bdoti tiegħu bħala parti mis-sistema ta' ġestjoni tiegħu.
               
            
                  6.
               
               
                  Jimmonitorja kontinwament il-ħin meħud għall-ivvjaġġar lejn u mill-post tax-xogħol, il-ħin għall-pożizzjonament u l-ħin tal-ivvjaġġar tal-piloti tiegħu qabel u matul il-perjodu ta' sebat ijiem ta' xogħol konsekuttivi, bħala sors potenzjali ta' għeja kumulattiva.
               
            
                  7.
               
               
                  Jissorvelja u jikkontrolla kontinwament l-akkomodazzjoni tal-bdoti barra mill-bażi, b'mod partikolari l-probabbiltà tagħhom li jorqdu tajjeb u fit-tul biżżejjed matul il-perjodu ta' sebat ijiem ta' xogħol konsekuttivi, billi jiġbor id-dejta meħtieġa mill-piloti tiegħu fil-forma ta' djarji tal-irqad u stħarriġ suġġettiv tal-viġilanza.
               
            
                  8.
               
               
                  Janalizza kontinwament id-dejta miġbura minn għodod ta' ġbir tad-dejta bħas-sistema għall-monitoraġġ tad-dejta tat-titjir (FDM), billi jikkorrelata r-rata tal-avvenimenti mar-rekwiżiti għas-sorveljanza tal-prestazzjoni u tal-interoperabbiltà (SPI) marbuta mal-għeja.
               
            
                  9.
               
               
                  Janalizza kontinwament ir-rosters tal-bdoti tiegħu billi jqabbilhom mal-parametri ta' ppjanar u mal-valuri ta' limitu vvalidati mill-awtorità kompetenti skont il-punt 2, billi juża s-Sistema għall-Evalwazzjoni tal-Għeja tal-Ekwipaġġ tal-Linji tal-Ajru (SAFE) jew mudell ekwivalenti tar-riskju ta' għeja.
               
            
                  10.
               
               
                  Jimmonitorja kontinwament l-aspetti l-oħra kollha tal-operazzjonijiet permezz ta' valutazzjoni tar-riskju bil-ħsieb li jiġi identifikat kwalunkwe riskji għas-sikurezza tal-operazzjonijiet li jistgħu jirriżultaw mill-implimentazzjoni tad-deroga. Valutazzjoni tar-riskju ta' dan it-tip trid tkun aċċettabbli għall-awtorità kompetenti.
               
            
                  11.
               
               
                  Jieħu l-miżuri kollha meħtieġa biex jittaffa kwalunkwe riskju għas-sikurezza tal-operazzjonijiet identifikat permezz tal-miżuri msemmija fil-punti 5 sa 10, inkluż l-integrazzjoni ta' dawk il-miżuri meħtieġa fl-ippjanar u l-limitazzjonijiet tal-ħinijiet tat-titjir u tax-xogħol tal-bdoti tiegħu.
               
            
                  12.
               
               
                  Jipprovdi r-riżultati tal-miżuri msemmija fil-punti 5 sa 10 lill-awtorità kompetenti fuq bażi regolari u jinforma minnufih lil dik l-awtorità dwar kwalunkwe miżura meħtieġa li jkun ħa skont il-punt 11.
               
            
         (1)  Ir- Regolament tal-Kummissjoni (UE) Nru 83/2014 tad-29 ta' Jannar 2014 li jemenda r-Regolament (UE) Nru 965/2012 li jistabbilixxi rekwiżiti tekniċi u proċeduri amministrattivi relatati mal-operazzjonijiet bl-ajru skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 28, 31.1.2014, p. 17).